IARSCRÍBHINN II

Sáruithe

Chun críocha na Treorach seo, leis an liosta neamh-uileghabhálach seo a leanas, arna aicmiú i dtrí chatagóir riosca (arb í catagóir I an chatagóir is tromchúisí), soláthraítear treoir maidir le cad a mheasfar a bheith ina shárú.

Agus an chatagóir riosca iomchuí á cinneadh, ní mór na himthosca sonracha a chur san áireamh agus é a fhágáil faoi rogha an chomhlachta fhorfheidhmithe/an oifigigh fhorfheidhmithe cois bóthair.

Na sáruithe nach liostaítear faoi na catagóirí riosca, déanfar iad a aicmiú de réir thuairiscí na gcatagóirí.

I gcás ina mbeidh roinnt sáruithe ann in aghaidh an aonaid iompair, ní chuirfear i bhfeidhm ach an chatagóir riosca is tromchúisí (mar a léirítear faoi ítim 32 in Iarscríbhinn I) chun críoch tuairiscithe (i gcomhréir leis an tsamhail a leagtar amach in Iarscríbhinn III).

1. Catagóir riosca I

I gcás ina mbeadh leibhéal ard riosca báis, díobhála pearsanta nó damáiste suntasach don chomhshaol ann mura gcomhlíonfaí na forálacha ADR ábhartha; is iondúil go ndéanfaí bearta ceartaitheacha láithreacha iomchuí, bac gluaiseachta ar an bhfeithicil, mar shampla, de thoradh na neamhchomhlíontachtaí sin.

Is neamhchomhlíontachtaí iad na nithe seo a leanas:

1. na hearraí contúirteacha atá á n-iompar, tá toirmeasc ar a n-iompar;

2. sceitheadh substaintí contúirteacha;

3. iompar trí mhodh iompair coiscthe nó trí mhodh iompair míchuí;

4. iompar i mbulc i gcoimeádán nach bhfuil feidhmiúil ó thaobh struchtúir de;

5. iompar i bhfeithicil gan deimhniú formheasa iomchuí;

6. ní chomhlíonann an fheithicil na caighdeáin formheasa a thuilleadh agus is contúirt láithreach í (seachas sin cuirtear i gcatagóir riosca II í);

7. úsáidtear pacáistíocht nach bhfuil ceadaithe;

8. níl an phacáistíocht i gcomhréir leis an treoir phacála is infheidhme;

9. níor comhlíonadh na forálacha speisialta maidir le pacáil mheasctha;

10. níor comhlíonadh na rialacha lena rialaítear daingniú agus stuáil an ualaigh;

11. níor comhlíonadh na rialacha lena rialaítear luchtú measctha pacáistí;

12. níor comhlíonadh na céimeanna ceadaithe maidir le líonadh umar nó pacáistí;

13. níor comhlíonadh na forálacha lena gcuirtear teorainn leis na cainníochtaí a iompraítear in aon aonad iompair amháin;

14. iompar earraí contúirteacha gan a láithreacht a léiriú (mar shampla, doiciméid, marcáil agus lipéadú ar na pacáistí, pleacairdiú agus marcáil ar an bhfeithicil);

15. iompar gan pleacairdiú ná marcáil ar an bhfeithicil;

16. an fhaisnéis a bhaineann leis an tsubstaint atá á hiompar, agus lena gcumasaítear cion de chatagóir riosca I a chinneadh, tá sí ar iarraidh (mar shampla, uimhir na Náisiún Aontaithe, ainm ceart loingseoireachta, grúpa pacála);

17. níl deimhniú gairmoiliúna bailí ag an tiománaí;

18. tá tine nó solas neamhchosanta á úsáid;

19. níl an cosc ar chaitheamh tobac á chomhlíonadh.

2. Catagóir riosca II

I gcás ina mbeadh riosca díobhála pearsanta nó damáiste don chomhshaol ann mura gcomhlíonfaí na forálacha ADR ábhartha; is iondúil go ndéanfaí bearta ceartaitheacha iomchuí de thoradh na neamhchomhlíontachtaí sin, amhail a cheangal go ndéanfar ceartúcháin ar an láthair rialaithe más féidir agus más iomchuí, nó tráth a chuirfear an ghluaiseacht iompair atá ann faoi láthair i gcrích ar a dhéanaí.

Is neamhchomhlíontachtaí iad na nithe seo a leanas:

1. tá níos mó ná leantóir/leathleantóir amháin san aonad iompair;

2. ní chomhlíonann an fheithicil na caighdeáin formheasa a thuilleadh ach ní baol láithreach í;

3. níl múchtóirí dóiteáin atá ag obair á n-iompar ar an bhfeithicil de réir mar is gá; féadfar a mheas go bhfuil múchtóir dóiteáin fós ag obair mura bhfuil ach an séala forordaithe agus/nó an dáta éaga in easnamh; ní bheidh feidhm aige sin, áfach, más rud é go bhfuil sé soiléir nach bhfuil an múchtóir dóiteáin ag obair a thuilleadh, ós rud é go bhfuil an brúthomhsaire ag 0, mar shampla;

4. níl an trealamh is gá in ADR nó sna treoracha i scríbhinn á iompar ar an bhfeithicil;

5. níor comhlíonadh dátaí tástála, agus cigireachta agus tréimhsí úsáide pacáistíochta, coimeádáin idirmheánacha builc (IBCanna) nó mórphacáistíochta;

6. iompraítear pacáistí le pacáistíocht damáistithe, IBCanna nó mórphacáistíocht nó pacáistíocht damáistithe fholamh nár glanadh;

7. iompar earraí pacáistithe i gcoimeádán nach bhfuil feidhmiúil ó thaobh struchtúir de;

8. ní dhearnadh umair/coimeádán umair (lena n-áirítear cinn atá folamh agus nár glanadh) a dhúnadh i gceart;

9. iompar comhphacáistíocht le pacáistíocht lasmuigh nach bhfuil dúnta i gceart;

10. lipéadú, marcáil nó pleacairdiú mícheart;

11. níl aon treoir i scríbhinn atá ag cloí le ADR, nó níl na treoracha i scríbhinn ábhartha maidir leis na hearraí a iompraítear;

12. níl maoirseacht cheart á déanamh ar an bhfeithicil nó níl sí páirceáilte i gceart.

3. Catagóir riosca III

I gcás ina mbeadh leibhéal íseal riosca díobhála pearsanta nó damáiste don chomhshaol ann mura gcomhlíonfaí na forálacha ábhartha, agus i gcás nach gá bearta ceartaitheacha a dhéanamh cois bóthair ach gur féidir aghaidh a thabhairt orthu ag dáta níos déanaí ag an ngnóthas.

Is neamhchomhlíontachtaí iad na nithe seo a leanas:

1. ní chomhlíontar na rialacháin le méid na bplaiceard nó na lipéad nó le méid na litreacha, na bhfigiúirí nó na siombailí ar phlaiceard nó ar lipéad;

2. níl faisnéis sa doiciméadacht iompair ar fáil seachas an fhaisnéis atá i gcatagóir riosca I/16;